LRF za Pomurje v okviru programa Regionalno stičišče nevladnih organizacij Pomurja objavlja razpis

**SPODBUDE ZA ČEZSEKTORSKE AKCIJE IN REŠITVE**

1. **PREDMET, NAMEN IN CILJI RAZPISA**

Predmet razpisa so spodbude za razvoj novih ter krepitev in trajnost že obstoječih akcij / rešitev za zadovoljevanje in reševanje lokalnih potreb v okolju skozi sodelovanje z različnimi partnerji iz drugih sektorjev (t.i. čezsektorska partnerstva).

Razpis je namenjen nevladnim organizacijam (društvom, zasebnim zavodom in ustanovam) iz pomurske regije, ki s svojimi aktivnostmi odgovarjajo na izzive družbe in potrebe v lokalnem okolju. Skupne akcije oz. rešitve morajo prispevati k zadovoljevanju potreb okolja s strani nevladnih organizacij (v partnerskem sodelovanju z drugimi organizacijami in institucijami v pomurski regiji). Cilj je krepiti aktivno vključevanje in participacijo otrok, mladine, manjšin, starejših in drugih ranljivih skupin ter spodbujati sodelovanje med različnimi sektorji.

**Čezsektorske akcije** so časovno omejene aktivnosti ali projekti, ki jih izvajajo nevladne organizacije (NVO) v partnerstvu z javnim ali/in gospodarskim sektorjem z namenom doseganja ciljev. Akcije so običajno usmerjene v ozaveščanje javnosti, mobilizacijo skupnosti, neposredno pomoč ciljnim skupinam idr. Namen akcij je hitro in učinkovito nasloviti specifične potrebe ali izzive v družbi. Med akcije lahko spadajo:

- kampanje (zagovorniške, ozaveščevalne, medijske);

- dogodki (delavnice, seminarji, fokusne skupine, srečanja, študijski obiski, prenosi praks…),

- hitri odzivi na trenutne potrebe v skupnosti,

- druge oblike kratkoročnih dejavnosti, ki prispevajo k doseganju ciljev NVO.

**Čezsektorske rešitve** pa so trajnostno in dolgoročno naravnani projekti, storitve ali iniciative, ki jih izvajajo NVO v partnerstvu z drugimi sektorji z namenom trajnega izboljšanja stanja na določenem področju ali reševanja specifičnih izzivov. Rešitve se osredotočajo na vzpostavitev (sistemskih) sprememb, inovativnih pristopov ali trajnih izboljšav v družbi. Vključujejo lahko razvoj novih metodologij, vzpostavljanje novih storitev ali programov, oblikovanje politik ali ukrepov za izboljšanje nekega področja, razvoj podpornih mrež ali druge oblike vzpostavitve dolgoročnih intervencij, ki prispevajo k dolgoročnim rezultatom.

**Projektni partnerji**

Projektni partnerji so polno udeleženi pri sooblikovanju vsebine in izvedbi projektnih aktivnosti, imajo odgovornosti in obveznosti (lahko tudi finančne – so nosilci stroškov izvedbe).

**Pridruženi partnerji**

Pridruženi partnerji so deležniki, ki podpirajo projekt, so vanj vključeni, a ne bodo izvajali aktivnosti, prav tako ne prejemajo neposrednih sredstev iz projekta. Lahko prispevajo svoje znanje, mrežo, medij, dostop do ciljnih skupin, infrastrukturo ipd. Npr. pridruženi partner je občina, ki bo objavila članek o vašem programu, ali vam bo zagotovila brezplačni prostor za izvedbo aktivnosti.

**Pomembno:** Storitev mora biti preizkušena in vpeljana v praksi. Lahko gre tudi za prenos dobre prakse oz. vpeljavo že obstoječe storitve, ki doslej ni obstajala na področju Pomurja ali posamezne občine v Pomurju (npr. prevozi starostnikov prek prostovoljskega servisa). Praksa lahko tudi že obstaja, skozi projekt pa se bo krepila in zagotavljala trajnost (lahko tudi širitev) partnerstva.

1. **TEMATSKA PODROČJA**

Namen razpisa je preko čezsektorskih akcij in rešitev vzpostaviti delujoča in učinkovita partnerstva nevladnih organizacij z lokalnimi, regionalnimi, nacionalnimi in EU institucijami, mediji, izobraževalnimi institucijami, gospodarskimi partnerji in drugimi akterji pomembnimi za zadovoljitev ugotovljenih lokalnih potreb različnih ciljnih skupin.

2.1 Projekti morajo naslavljati eno ali več naslednjih tematskih področij:

* vključevanje ranljivih skupin oz. spodbujanje sodelovanja in participacije oseb z manj priložnostmi;
* medgeneracijsko sodelovanje oz. iniciative za povezovanje mladih in starejših pri skupnih aktivnostih;
* krepitev participacije oz. podpora aktivnemu državljanstvu ali vključevanju ciljnih skupin v procese odločanja in druge participativne procese;
* e-participacija oz. uporaba digitalnih orodij za izboljšanje vključevanja in sodelovanja (npr. spletne platforme, aplikacije ipd., pri čemer prijavitelj mora dokazati smiselnost in trajnost novih digitalnih orodij);
* skupnostne akcije oz. projekti, ki spodbujajo sodelovanje prebivalcev v lokalnih pobudah in izboljšujejo kakovost življenja v skupnosti;
* spodbujanje participacije in/ali vključevanja ciljnih skupin v družbo s pomočjo kulture in umetnosti, športa ali drugih aktivnosti;
* spodbujanje participacije in/ali vključevanja ciljnih skupin v družbo za ohranjanje in varovanje narave in okolja;
* inovativni pedagoški pristopi in pristopi neformalnega izobraževanja za vključevanje in participacijo ciljnih skupin;
* spodbujanje sodelovanja nevladnih organizacij z izobraževalnimi institucijami s ciljem predstavitve pomena in dela v NVO, razvoj in izvedbo učnih vsebin / delavnic ali dejavnosti v okviru dejavnosti izobraževalnih ustanov, predstavitve možnosti kariere v NVO (v sodelovanju s srednjimi šolami).

1. **UPRAVIČENCI TER POGOJI IZVEDBE**

Prijavitelj je lahko nevladna organizacija (društvo, zveza društev, zasebni zavod ali ustanova), ki izpolnjuje pogoje, določene v Zakonu o nevladnih organizacijah (Uradni list RS, št. 21 /18), s sedežem v občini, ki sodi v pomursko regijo. Prijavitelj je lahko tudi nevladna organizacije izven pomurske regije pod pogojem, da je v izvedbo projekta (aktivnosti) kot partner vključena vsaj ena NVO iz Pomurja, če je namen, da se lokalno NVO usposobi za izvajanje nekih storitev (prenos znanja, mentorstvo, širjenje storitev, krepitev kapacitet lokalne NVO ipd.). V vsakem primeru pa mora vsaj še en partner biti iz drugega sektorja.

***Pogoj za izbor je, da se prijavitelj vključi v Program krepitve NVO s potencialom, ki ga izvaja Regionalno stičišče nevladnih organizacij Pomurja. V kolikor je prijavitelj iz druge regije, se v program NVO s potencialom vključi lokalna NVO.***

Pridruženi partnerji so lahko tudi izven regije.

Prijavitelj lahko na razpisu kandidira z največ eno prijavo.

Upravičeno obdobje izvedbe projekta je od objave razpisa **do najkasneje 30. septembra 2025.**

Med izvajanjem projektov je potrebno zagotoviti vidnost financerja in slediti pravilom komuniciranja, ki jih določi financer in bodo vsem upravičencem dodatno pojasnjena.

Financer bo izvajanje izbranih projektov spremljal na terenu.

1. **FINANCIRANJE**

Predvidena skupna višina razpoložljivih sredstev v okviru tega razpisa je največ 9.000,00 EUR. Prijavitelj lahko zaprosi **za najmanj 1.000,00€ in največ 3.000,00 EUR**. V okviru razpisa bodo podprti najmanj 3 projekti. V kolikor ne bo prispelo dovolj vlog, bo razpis odprt do porabe sredstev.

Upravičeni stroški projekta bodo upravičencem do finančne podpore izplačani v pavšalnem znesku, kar pomeni, da stroškov ne dokazujejo (upravičenci ne bodo poročali o posameznih stroških in k poročilu ne bodo predložili finančnih dokazil).

Pavšalno financiranje projekta se od običajnega financiranja projekta razlikuje le po načinu spremljanja izvajanja projekta in poročanja. Pri pavšalnem financiranju upravičenec ne predloži finančnega poročila ali finančne dokumentacije, ki bi dokazovala prijavljene stroške. Spremljanje in poročanje se osredotoča le na doseganje načrtovanih rezultatov projekta.

Za namen ocene stroškov projekta in zaprošene višine finančne podpore pa morajo prijavitelji predložiti **podroben finančni načrt projekta.** Finančni načrt mora zagotavljati smotrno porabo sredstev, torej mora biti sorazmerna in nujno potrebna za celovito izvedbo projekta.

V finančni načrt so lahko vključeni samo upravičeni stroški.

V skladu s pogodbo o finančni podpori bodo upravičenci izkazovali upravičenost do sredstev z dokazili o doseženih rezultatih projekta. Določbe o pavšalnih zneskih ne vplivajo na splošna računovodska pravila. Upravičenci morajo voditi podrobno evidenco stroškov v skladu z veljavnimi računovodskimi standardi in splošno sprejetimi računovodskimi načeli.

Pavšalno financiranje v ničemer ne vpliva na finančno poslovanje organizacije, niti na zakonitost in računovodska pravila prejemanja, plačevanja in knjiženja računov.

Sredstva bodo izbrani prijavitelji prejeli **kot pavšal.** Pavšal pomeni, da prijavitelju ne bo potrebno dokazovati (poročati) dejanske porabe prejetih sredstev za izvedbo projekta s finančnimi dokazili, temveč z dosego rezultatov. Kljub temu morajo prejemniki sredstev vse račune hraniti v svojem arhivu za potrebe morebitne druge kontrole.

Stroški pavšalnega financiranja so stroški, ki nastanejo oziroma so povezani z neposrednim izvajanjem prijavljenih projektov. Vrste stroškov so stroški dela, honorarji izvajalcev oz. strokovnjakov, stroški povračil prostovoljcem v skladu z Zakonom o prostovoljstvu, stroški službenih poti, stroški zunanjih storitev, stroški nakupa materiala, stroški informiranja in komuniciranja, administrativni stroški, ipd. ter so smiselni in potrebni za izvedbo projektov.

Prijavitelj in financer bosta podpisala pogodbo o financiranju. Financer bo v roku 30 dni po podpisu pogodbe nakazal **predplačilo v višini 70 %** zaprošenih sredstev. Razliko bo financer nakazal najpozneje 30 dni po potrjenem končnem poročilu o izvedenih aktivnostih in doseženih kazalnikih. Če prijavitelj ne bo izvedel načrtovanih aktivnosti ali dosegel zastavljenih kazalnikov, bo financer zahteval vračilo nakazanega predplačila oz. sorazmerno znižal zaprošena sredstva.

1. **PRIJAVA**

Prijavitelji se prijavijo tako, da izpolnijo prijavni obrazec, ki je priloga razpisa. Izpolnjen, podpisan in žigosan obrazec (sken ali PDF z elektronskim podpisom) ter izpolnjen Wordov dokument pošljejo izključno po e-pošti na naslov:

[matejka@lrf-pomurje.si](mailto:matejka@lrf-pomurje.si).

Rok za oddajo prijave je do vključno **14. maja 2024** do polnoči. Prijave oddane po roku ne bodo obravnavane.

Razpisna dokumentacija je dostopna na spletni strani: [www.lrf-pomurje.si](http://www.lrf-pomurje.si).

1. **MERILA**

Komisija bo formalno popolne ter pravočasno prispele vloge ocenila na podlagi spodaj navedenih meril in ocenjevalni lestvici. Največje število možnih točk je 90.

|  |  |
| --- | --- |
| **Merilo** | **Število točk** |
| Obravnavan problem je jasno utemeljen in relevanten, storitev / akcija prispeva k rešitvi problema. | 0 – 10 |
| Gre za novo rešitev / nadgradnjo / prenos dobre prakse ali zagotavljanje trajnosti obstoječe storitve / rešitve. | 0-5 |
| Ciljna skupina in njene potrebe je / so ustrezno utemeljene, opredeljeni so načini vključevanja ciljnih skupin v projekt. | 0-5 |
| Cilji/kazalniki so realni, dosegljivi, konkretni - ciljne vrednosti so ustrezne. | 0-10 |
| Aktivnosti so ustrezne in prispevajo k doseganju zastavljenih ciljev. | 0-20 |
| Promocijski / komunikacijski načrt aktivnosti je ustrezno predviden v projektu. | 0-10 |
| Trajnost predlaganih rešitev in vzpostavljenega partnerstva je utemeljena in ustrezna. | 0-5 |
| Časovni načrt je ustrezen. | 0-5 |
| Finančni načrt je ustrezen. | 0-5 |
| Prijavitelj, partnerji in pridruženi partnerji imajo ustrezne izkušnje, ki bodo pomembno prispevale k uspešni izvedbi projekta. | 0-5 |
| Vloga projektnih in pridruženih partnerjev pri izvedbi je jasno opredeljena in utemeljena. | 0-10 |
| **Skupno število točk** | **90** |

1. **POSTOPEK IZBORA**

Komisija bo o izboru akcij odločila v roku 30 dni od zaključka razpisa.

Prijavitelje bomo o izboru obvestili po e-pošti in se z njimi dogovorili za termin za usklajevanje in podpis pogodbe o financiranju ter za delavnico / svetovanje o poročanju. Udeležba na delavnici oz. svetovanju je obvezna.

Komisija za izbor bo v roku tridesetih (30) dni od roka za oddajo prijav, na podlagi meril izbrala min. tri (3) najbolj kakovostne projekte. Ob morebitnih nejasnostih lahko komisija pozove prijavitelja k ustrezni obrazložitvi oz. posredovanju dokazil.

1. **DODATNE INFORMACIJE**

Zainteresiranim NVO smo na razpolago tudi za individualno svetovanje ter pomoč pri prijavi na razpis. Za informacije in podporo se obrnite na:

Matejka Horvat

[matejka@lrf-pomurje.si](mailto:matejka@lrf-pomurje.si)

051 368 750

02 538 13 54

1. **VARSTVO OSEBNIH PODATKOV**

Osebne podatke navedene v prijavnem obrazcu bomo varovali v skladu z zakonodajo, ki ureja varstvo osebnih podatkov in se zavezujemo, da podatkov ne bomo posredovali tretjim osebam, razen če je to potrebno zaradi izvedbe projektne aktivnosti ali kontrole na terenu s strani nadzornih organov.

Skladno z zakonom, ki ureja varstvo osebnih podatkov, lahko zahtevate dostop, dopolnitev, popravek, omejitev obdelave, prenos ali izbris osebnih podatkov ali vložite ugovor zoper obdelavo osebnih podatkov, ki se obdelujejo v zvezi z vami, s pisno zahtevo, poslano na [info@lrf-pomurje.si](mailto:info@lrf-pomurje.si).